Wat glo ons vandag? - www.bybelkennis.co.za
God helps those who help themselves. 82% van Amerikaners glo dat hierdie gesegde van Benjamin Franklin iewers in die Bybel staan. Baie kerkmense glo dat alle godsdienste dieselfde G(g)od aanbid en as ons genoeg goeie dinge doen, verdien ons ons plek in die hemel. Kom ons kyk na die moderne mens:
Ondervindings is vir hom belangriker as kennis;
Hy verkies keuses bo absolute waarhede;
Hy verkies voorkeure eerder as waarhede;
Hy soek gemak eerder as groei;
Hy beklemtoon sy onafhanklikheid en individualiteit – hy hoor elke dag dat hy uniek is.
Hierdie lysie kan ons heelwat verder uitbou.
Christian Smith, ‘n sosioloog aan die Universiteit van North Carolina, sê die dominante godsdiens vandag is moralistiese, terapeutiese deïsme. (Net sosioloë wat sulke name sal gebruik.) Wat is dit:
God het die wêreld gemaak, maar Hy is nie meer betrokke by die instandhouding daarvan nie.
God wil hê dat mense goed en regverdig moet wees. Dit is immers wat die Bybel en meeste ander godsdienste tog glo.
Die sentrale doel van die lewe is om gelukkig te wees en om goed oor jouself te voel.
God hoef nie in ons lewens betrokke te wees nie, behalwe as ons Hom nodig het om ‘n krisis vir ons op te los.
Goeie mense gaan hemel toe as hulle doodgaan.
Geen sprake van iets soos genade en versoening nie. In hierdie terapeutiese wêreldsiening is daar geen sprake van sonde en skuld wat vergewe moet word nie. Daar is net laste en skuldgevoelens omdat ons lewens nie aan ons en ander mense se verwagtings voldoen nie. Al wat nodig is, is dat ons iemand anders daarvan vertel. Geen wonder die webblad dailyconfessions.com kry daagliks 1,3 miljoen treffe (hits) nie. Hier kan jy dit wat jou ontstel, kom bely.
Kom ons vergelyk hierdie benadering met koning Dawid se skuldbelydenis in Psalm 51: Ja, my oortredings ken ek en van my sonde bly ek altyd bewus. Teen U alleen het ek gesondig, ek het gedoen wat verkeerd is in u oë. U uitspraak is dus reg en U oordeel regverdig … Moet tog nie ag slaan op my sondes nie, wis al my skuld uit. Dawid het met Batseba oortree, maar hy sê dat sy oortreding teen God was. Besef ons dit nog?
Laaste 7 Dae: 4,778
Laaste 365 Dae: 274,240